**Ποινή- Θανατική ποινή**

**Εννοιολογικές διασαφηνίσεις**

**Θανατική ποινή:** η καταδίκη σε θάνατο που επιβάλλεται ως τιμωρία σε κάποιον για αδικήματα που διέπραξε.

**Ο ρόλος της ποινής στις σύγχρονες κοινωνίες**

Η Δικαιοσύνη συνιστά θεμελιακό δημοκρατικό θεσμό που αποσκοπεί στην εξασφάλιση της κοινωνικής ευρυθμίας. Στο πλαίσιο αυτό, η επιβολή ποινών αποτελεί ένα μηχανισμό/μέσο προστασίας των δικαιωμάτων και των ελευθεριών των πολιτών. Βασικοί στόχοι της είναι :

1. **Ο σωφρονισμός του παραβάτη**
* το σύγχρονο ποινικό δίκαιο δεν αποσκοπεί στην εκδίκηση και την εξόντωση του δράστη, αλλά έχει κοινωνικό χαρακτήρα και τιμωρεί για χάρη του μέλλοντος και όχι για το παρελθόν, το οποίο είναι αμετάκλητο και οριστικό.
* οι επιβαλλόμενες κυρώσεις αποβλέπουν σε μία διαδικασία εσωτερικής αναμόρφωσης του δράστη, καθώς αυτός συνειδητοποιεί τα όρια της ελευθερίας του και τις συνέπειες των ενεργειών του.
* απώτερος στόχος της ποινής είναι η επανένταξη του παραβάτη στο κοινωνικό σύνολο.
1. **Ο παραδειγματισμός των άλλων**
* η άμεση απονομή δικαιοσύνης δημιουργεί ισχυρό συνειρμό στη συνείδηση του κοινωνικού συνόλου ότι η παράβαση έχει ως αποτέλεσμα την ποινή, γεγονός που αποθαρρύνει την τέλεση παρόμοιων πράξεων.
* η επιβολή κυρώσεων βοηθά τον πολίτη να συνειδητοποιήσει την ισχύ και την εγκυρότητα των νόμων. Ειδάλλως, καλλιεργείται κλίμα ατιμωρησίας, ανυποληψίας των νόμων και αναρχίας.
1. **Η ικανοποίηση του περί δικαίου αισθήματος του πολίτη**
* με την επιβολή ποινής αποκαθίσταται υλικά και ηθικά το θύμα και ικανοποιείται το αίσθημα δικαιοσύνης των πολιτών. Σε αντίθετη περίπτωση, ο πολίτης αισθάνεται αδικημένος και είναι πιθανό να οδηγηθεί στην αυτοδικία, η οποία καταλύει τους κοινωνικούς θεσμούς και υποσκάπτει το κύρος της Δικαιοσύνης
1. **Η προστασία των δικαιωμάτων και των ελευθεριών του συνόλου**
* η επιβολή ποινών αποτελεί μηχανισμό αυτοπροστασίας της κοινωνίας, γιατί περιορίζοντας την παραβατική συμπεριφορά προστατεύει την ασφάλεια και τα δικαιώματα όλων των πολιτών.

**Προϋποθέσεις που πρέπει να πληρούν οι νόμοι**

Ένας από τους τρόπους με τους οποίους οι άνθρωποι επεδίωξαν τη διατήρηση της κοινωνικής συνοχής και την ομαλή κοινωνική συμβίωση ήταν και παραμένει η θέσπιση νόμων και η επιβολή ποινών σε περιπτώσεις παραβίασής τους. Ορισμένοι από τους όρους που το ποινικό μέρος μιας σύγχρονης νομοθεσίας οφείλει να εκπληρώνει για να επιτυγχάνει την αποστολή του σεβόμενο ταυτοχρόνως και βασικά ανθρώπινα δικαιώματα είναι:

* α. Η συνειδητοποίηση της αντίληψης ότι η ποινή, ως μέσο καταστολής, είναι ένας, και οπωσδήποτε όχι ο μόνος ούτε ο αποτελεσματικότερος, τρόπος ελέγχου μιας κοινωνίας και ηθικής βελτίωσης των μελών της. Πριν από την καταφυγή σε αυτήν, πρέπει αφενός να έχουν λειτουργήσει άλλα συ­στήματα πολιτισμού (παιδεία – κοινωνική καλλιέργεια­ – αγωγή, ηθική, θρησκεία, κοινωνική μέριμνα, οικονομία, αισθητική ...) και αφετέρου να έχουν εντοπιστεί οι αιτίες που προκαλούν την παραβατικότητα / εγκληματικότητα και να έχουν επιδιωχθεί τρόποι αντιμετώπισής τους.
* β. Ο ανθρωπισμός. Το ποινικό σύστημα οφείλει να μένει προσηλωμένο στη βασική αντίληψη ότι κύριος σκοπός της ποινής είναι η ηθική αναμόρφωση της προσωπικότητας και όχι η εκδίκηση, η ταπείνωση, η σωματική κακοποίηση ή η ψυχολογική εξόντωση. Η βαναυσότητα, ο ψυχολογικός και σωματικός βασανισμός, η προσβολή και η καταρράκωση της αξιοπρέπειας συσσωρεύουν στον ψυχισμό του τιμωρούμενου την οργή, το μίσος, το πάθος της ανταπόδοσης και τον αποτρέπουν από οποιαδήποτε προσπάθεια βελτίωσης. Τις περισσότερες φορές, μάλιστα, τον οδηγούν στη συνέχιση της παράνομης δράσης του μετά από την έκτιση της ποινής.
* γ. Προς την κατεύθυνση της ανθρωπιστικής μεταχείρισης το ποινικό σύστημα οφείλει να εξασφαλίζει για κάθε τιμωρούμενο αξιοπρεπείς συνθήκες διαβίωσης: υγιεινό περιβάλλον, προσεγμένη διατροφή, συστηματική ιατρική παρακολούθηση και περίθαλψη, νομική εκπροσώπηση, καθοδήγηση από ειδικευμένο επιστημονικό προσωπικό, πολιτιστικές και αθλητικές εκδηλώσεις, επαγγελματικά προγράμματα, ενημέρωση, δημιουργικές ασχολίες, μόρφωση και τρόπους επανένταξης.
* δ. Η έλλογη ποινή, δηλαδή η ποινή που θα επιβάλλεται με σύνεση και λογισμό, που δεν θα εξουθενώνει με τη μορφή, τις ειδικές συνθήκες της, τη χρονική της διάρκεια ή τη σκληρότητά της τον άνθρωπο αλλά αντιθέτως θα τον βοηθά στη συνειδητοποίησή του σφάλματός του, θα τον παρακινεί σε προσπάθεια για την ηθική του αναμόρφωση και θα του επιτρέπει να ελπίζει σε ένα καλύτερο μέλλον.
* ε. Η ισονομία. Η εμπέδωση της βασικής αρχής ότι η απονομή του δικαίου γίνεται με τρόπο αμερόληπτο και δεν προσδιορίζεται από κοινωνικούς, οικονομικούς ή άλλους παράγοντες. Η προνομιακή μεταχείριση ορισμένων πολιτών ή, σε αρκετές περιπτώσεις, η ατιμωρησία για σοβαρά παραπτώματα και ταυτόχρονα η εξοντωτική αντιμετώπιση άλλων πλήττουν το κύρος της δικαιοσύνης, διαψεύδουν το κοινό περί δικαίου αίσθημα και καταστρατηγούν την αξίωση για ισότητα και ισονομία.

**Επιχειρήματα κατά της θανατικής ποινής**

Η καταδίκη σε θάνατο αποτελεί μία μορφή ποινής η οποία στην εποχή μας θεωρείται ασύμβατη τόσο με τις ανθρωπιστικές αξίες όσο και με το Σύνταγμα των δημοκρατικών κοινωνιών. 1) Η θανατική ποινή δε συνάδει με τον τρόπο οργάνωσης και λειτουργίας μίας σύγχρονης Κοινωνίας, γιατί :

* αντίκειται στο πνεύμα του σύγχρονου ποινικού δικαίου, που έχει χαρακτήρα κοινωνικό και στοχεύει στον σωφρονισμό του δράστη και τον παραδειγματισμό των άλλων. Αντίθετα η θανατική ποινή έχει εκδικητικό χαρακτήρα, στοχεύει στην εξόντωση και αποκλείει τον σωφρονισμό. Αντιπροσωπεύει, επομένως, αναχρονιστικές αντιλήψεις περί δικαίου, που η εποχή μας έχει απορρίψει οριστικά.
* στατιστικά, αμφισβητείται η αποτελεσματικότητά της. Όπου εφαρμόζεται δεν έχει εξαλείψει ή έστω περιορίσει σε σημαντικό βαθμό την εγκληματικότητα. Η αποτελεσματικότητα, τέλος, αυτού του μέτρου αμφισβητείται έντονα και από τα στατιστικά στοιχεία. Η προσεκτική ανάλυση αυτών δεν επιβεβαιώνει την άποψη ότι η θανατική ποινή, όπου εφαρμόζεται, λειτουργεί αποτρεπτικά από την εκτέλεση εγκληματικής πράξης.Το κοινωνικό σύνολο είναι δυνατόν να προστατευτεί αποτελε­σματικά, το κοινό περί δικαίου αίσθημα να ικανοποιηθεί και η αυστηρότητα μιας κοινωνίας να εξαντληθεί με την επιβο­λή άλλων, αυστηρότατων ποινών για την εκτέλεση ειδεχθών εγκλημάτων. Η πολυετής ή  και η ισόβια κάθειρξη θα μπορούσε να είναι μία από αυτές. Η απολυτότητά της προ­βληματίζει το νομικό κόσμο. Δεν συγκρίνεται, όμως, με την αφαίρεση της ανθρώπινης ζωής.
* αποτελεί μία από τις πιο βάρβαρες εκδηλώσεις της ανθρώπινης κοινωνίας και δε συνάδει με το πνεύμα ανθρωπισμού της εποχής μας.
* ακυρώνει την αξία της ανθρώπινης ζωής, η οποία αποτελεί πρώτιστη αρχή των σύγχρονων κοινωνιών.
* δε συνυπολογίζει το ενδεχόμενο δικαστικής πλάνης και αποτελεί ποινή μη αναστρέψιμη και μη επανορθώσιμη.
* αποτελεί αναχρονισμό, κατάλοιπο της νομοθεσίας αυταρχικών κοινωνιών του παρελθόντος για την αντιμετώπιση παραβατικών συμπεριφορών. Οι σύγχρονες κοινωνίες διαθέτουν άλλα πιο αποτελεσματικά μέσα για την πρόληψη και καταπολέμηση της εγκληματικότητας, όπως : η παιδεία, η μόρφωση, οι θεσμοί κοινωνικοποίησης, οι δημοκρατικοί θεσμοί, η ανάπτυξη του βιοτικού επιπέδου κ.α

**2) Η θανατική ποινή δεν αρμόζει σε μία δημοκρατική κοινωνία, γιατί:**

* είναι αντισυνταγματική, εφόσον στερεί το δικαίωμα στη ζωή και υποβαθμίζει την αξία του ανθρώπου, στοιχεία τα οποία προστατεύονται από κάθε δημοκρατικό Σύνταγμα. Υποσκάπτει, έτσι, την αξιοπιστία του Συντάγματος και της νομοθεσίας
* Η δημοκρατία είναι επιεικής, με κύρια χαρακτηριστικά τη μετριοπάθεια και την ανεκτικότητα. Στη δημοκρατία δεν υπάρχει απόλυτη και οριστική κρίση για έναν άνθρωπο που διέπραξε αδίκημα, αφού κανείς δεν μπορεί να αποκλείσει την πιθανότητα βελτίωσης του δράστη.
* Συχνά η επιβολή της καθορίζεται από εξωνομικούς παράγοντες (οικονομικές δυνατότητες των κατηγορουμέ­νων, δυνατότητα επιρροής των αποφάσεων, ανεπάρκεια ή απειρία των συνηγόρων, πίεση της κοινής γνώμης...) ή ευνοείται από αντιδεοντολογικές πρακτικές, δικονομικές παρατυπίες„ ελλιπή στοιχεία...
* αντίκειται στις αξίες της δημοκρατικής πολιτείας . Αποτελεί μία δραστική επίδειξη δύναμης και αυταρχισμού από την πλευρά της κρατικής εξουσίας και μέσο εκφοβισμού του πολίτη. Τρομοκρατημένους πολίτες χρειάζονται τα αυταρχικά καθεστώτα, για να στηρίζουν στον φόβο την εξουσία τους, και όχι οι δημοκρατίες, που επιδιώκουν το διάλογο και τη συναίνεση του πολίτη.
* θεσπίζεται με πρόσχημα την καταπολέμηση της εγκληματικότητας . Συχνά, όμως, χρησιμοποιείται από ολοκληρωτικά καθεστώτα ως μέσο δίωξης πολιτικών αντιπάλων και αντιφρονούντων. Σύμφωνα, λοιπόν, με την επικρατούσα αντίληψη στην εποχή μας, οι σύγχρονες δημοκρατικές κοινωνίες δεν επιτρέπεται να έχουν στο οπλοστάσιο των κυρώσεών τους μία τέτοια ποινή. Αντίθετα, οφείλουν να επιδιώκουν τον περιορισμό της παραβατικής συμπεριφοράς μέσα από τις διαδικασίες της ομαλής κοινωνικοποίησης των ατόμων και τη διαμόρφωση κοινωνική πολιτικής που αμβλύνει τις ανισότητες και ενισχύει την κοινωνική συνοχή.
* Με την επιβολή της θανατικής ποινής φαίνεται να αγνοούνται και να παρακάμπτονται οι πρωταρχικές αιτίες που οδηγούν στο έγκλημα. Στην περίπτωση αυτή ο μελλο­θάνατος αξιοποιείται ως εξιλαστήριο θύμα, η εκτέλεση του οποίου εκτονώνει τη μαζική οργή, χωρίς όμως ταυτόχρονα να αντιμετωπίζονται ριζικά οι παράγοντες που εκτρέφουν και αναπαράγουν την εγκληματικότητα.
* στ. Η ποινή του θανάτου στην πλειονότητα των περιπτώσεων επιβάλλεται σε πολίτες ασθενέστερων οικονομικών­ κοινωνικών στρωμάτων και επικυρώνει τις υπάρχουσες κοινωνικές ανισότητες και διακρίσεις. Ενίοτε αξιοποιείται και ως μέσο μαζικού εκφοβισμού και ιδεολογικής τρομοκράτησης.

**Επιχειρήματα υπέρ της θανατικής ποινής**

Στον αντίποδα της παραπάνω άποψης, ορισμένοι υπεραμύνονται της θανατικής καταδίκης επικαλούμενοι επιχειρήματα, όπως τα παρακάτω:

* Αποκαθιστά την ηθική τάξη, ικανοποιώντας το περί δικαίου αίσθημα των πολιτών και δικαιώνοντας τους οικείους του θύματος.
* Δεν επιβάλλεται σε οποιοδήποτε αδίκημα, αλλά μόνο σε ιδιαίτερα ειδεχθή εγκλήματα που επιφέρουν αποτροπιασμό και κατακραυγή.
* Ισχυροποιεί το κύρος του θεσμού της Δικαιοσύνης στη συνείδηση του πολίτη, ο οποίος αισθάνεται ότι είναι ασφαλής και προστατεύεται από το κράτος. Έτσι, ο πολίτης μαθαίνει να σέβεται και να τηρεί τους νόμους.
* Λειτουργεί αποτρεπτικά και παραδειγματικά για τους άλλους, αποθαρρύνοντας την τέλεση παρόμοιων αποτρόπαιων ενεργειών.
* Δεν έρχεται σε αντίθεση με τον σωφρονιστικό χαρακτήρα της ποινής, αφού ο άνθρωπος που οδηγείται σε τόσο ειδεχθή εγκλήματα, τα οποία επισύρουν τη θανατική ποινή , είναι συνήθως μία διαταραγμένη προσωπικότητα και οι πιθανότητες σωφρονισμού είναι περιορισμένες έως μηδαμινές.
* Αποτελεί ποινή μη επανορθώσιμη σε περίπτωση δικαστικής πλάνης, όπως συμβαίνει και με όλες τις άλλες ποινές, πλην της χρηματικής.